গোলকিপার বনাম গোলকিপার
নরওয়ের প্রথম ডিভিশনে স্তেবাক এফসি-র হয়ে খেলা ছ’ফিট চার ইঞ্চির গুরপ্রীত সিংহ সাঁধু প্রথম পছন্দ স্টিভেনের। মলদ্বীপের বিরুদ্ধে দু’টো গোল খেলেও আত্মবিশ্বাসের সঙ্গেই খেলেছেন। ২২ বছর বয়সী ছ’ফিট এক ইঞ্চি উচ্চতার ওভায়েস আজিজি খেলেন পূর্ব ডেনমার্কের দ্বিতীয় ডিভিশন ক্লাব সোজল্দ বিরকেল্দ-এ। পুরো টুর্নামেন্ট মাত্র একটাই গোল খেয়েছেন তিনি।
গুরপ্রীত: ২০/২৫  আজিজি: ১৮/২৫
 
রক্ষণ বনাম রক্ষণ
সেমিফাইনালে মলদ্বীপের বিরুদ্ধে দু’গোল হজম করায় চিন্তায় ভারতীয় শিবির। অর্ণব মণ্ডলের ওপরেই প্রধান দায়িত্ব থাকবে আফগানিস্তানের আক্রমণ থামানোর। তবে দুই সাইডব্যাক প্রীতম কোটাল ও নারায়ণ দাসের পারফরম্যান্সও স্বস্তিদায়ক। কিন্তু আফগানিস্তানের ডিফেন্সও শক্তিশালী। প্রধান ভরসা সহ-অধিনায়ক হাসান আমিন। জার্মানির এফসি সারবুখেন-এ খেলা আমিন দুর্দান্ত নেতৃত্ব দেন ডিফেন্সে। সেরা অস্ত্র মাথা ঠান্ডা রেখে কড়া ট্যাকল।
ভারত: ১৮/২৫  আফগানিস্তান: ২০/২৫
 
মাঝমাঠ বনাম মাঝমাঠ
কেভিন লোবোর পরিবর্তে কোচের আস্থা অর্জন করেছেন রওলিন বর্জেস। ২২ বছর বয়সী স্পোর্টিং ক্লুব দ্য গোয়ার এই মিডফিল্ডার বর্ষসেরা মিডফিল্ডার ইউজেনসন লিংধোর সঙ্গে দুর্দান্ত বোঝাপ়ড়া গড়ে তুলেছেন। আফগানিস্তান মাঝমাঠের সেরা অস্ত্র নোরলা আমিরি এবং মুস্তাফা জাজাই। ২৪ বছরের আমিরি-র জন্ম সুইডেনে। খেলেন সুইডেনেরই প্রথম ডিভিশন ক্লাব ত্রেলিবর্জেস-এ। চলতি টুর্নামেন্ট দু’টো গোলও করেছেন তিনি।
ভারত: ২০/২৫  আফগানিস্তান: ২২/২৫
 
আক্রমণ বনাম আক্রমণ
সেরা অস্ত্র অবশ্যই সুনীল ছেত্রী। থাকছেন জেজে লালপেখলুয়া। চোট পেয়ে রবিন ছিটকে যাওয়ায় ফরওয়ার্ড লাইনে সুনীলই এই মুহূর্তে প্রধান ভরসা। মলদ্বীপের বিরুদ্ধে সেমিফাইনালে সুনীল একটি গোল করেন। জোড়া গোল জেজে-এর। সাফ চ্যাম্পিয়নশিপে ৪ ম্যাচ ১৫ গোলের পরিসংখ্যানই প্রমাণ করছে আফগানিস্তান ফরওয়ার্ড লাইনের শক্তি। অধিনায়ক ফয়জল শায়েস্থে দু’টো গোলও করেছেন। তাইল্যান্ড প্রিমিয়ার ডিভিশন ক্লাব সঙ্খলা ইউনাইটেডে খেলেন ফয়জল।
ভারত: ২২/২৫  আফগানিস্তান: ২২/২৫
 
ফাইনাল স্কোর
ভারত: ৮০/১০০ আফগানিস্তান: ৮২/১০০